เศรษฐกิจฝืดเคืองหนัก คนเมินทำประกันชั้น1
มิตรแท้ประกันภัยเซ็ง เศรษฐกิจแย่ ลูกค้าเมินซื้อประกันภัยรถยนต์ชั้น 1
6 ก.ค. 2558

มิตรแท้ประกันภัยเซ็ง เศรษฐกิจแย่ ลูกค้าเมินซื้อประกันภัยรถยนต์ชั้น 1
นายสุขเทพ จันทร์ศรีชวาลา ประธานกรรมการบริหารและกรรมการผู้จัดการ บริษัท มิตรแท้ประกันภัย เปิดเผยว่า ผลกระทบจากภาวะเศรษฐกิจที่ชะลอตัวทำให้ลูกค้าที่เคยซื้อประกันรถยนต์ชั้น 1 ราคาปกติ หันมาซื้อประกันรถยนต์ชั้น 2+, 3+ หรือประกันรถยนต์ชั้น 1 แพ็กเกจพิเศษกันมากขึ้น จึงทำให้เบี้ยโดยรวมลดลงตามไปด้วย ส่งผลให้การดำเนินงานในช่วงครึ่งปีแรกบริษัทไม่เป็นไปตามเป้า เนื่องจากบริษัทมีเบี้ยรถยนต์ในสัดส่วน 97% มากขึ้นอย่างต่อเนื่อง
“ลูกค้าของเรายังมีเท่าเดิม เพียงแต่ลูกค้าหันมาซื้อประกันชั้น 2+, 3+ หรือประกันชั้น 1 แบบพิเศษที่ค่าเบี้ยถูกกว่าประกันชั้น 1 ปกติประมาณ 50% กันมากขึ้น เช่น แบบมิตรแท้หนึ่งเดียว ที่ลูกค้าเลือกจ่ายค่าเสียหายส่วนแรกเอง หรือถ้าเป็นรถทะเบียนต่างจังหวัด หรือ มีอายุ 35 ปีขึ้นไป หรือเป็นข้าราชการ ก็ได้ส่วนลดค่าเบี้ยลงอีก 10% ซึ่งเราก็รู้ว่าเศรษฐกิจอย่างนี้ คนเดือดร้อนมาก แต่ก็บอกฝ่ายขายไปว่า อย่างน้อยขอให้ลูกค้าซื้อประกันชั้น 3 แถม พ.ร.บ.ติดรถเอาไว้ก็ยังดี เพราะถ้าเขาเกิดอะไรขึ้นก็จะเดือดร้อนน้อยที่สุด” นายสุขเทพ กล่าว
ทั้งนี้ ในปัจจุบันบริษัทยังไม่สามารถเพิ่มสัดส่วนเบี้ยประกันภัยที่ไม่ใช่รถยนต์ หรือนันมอเตอร์ที่มีอยู่ 3% ได้ เพราะไม่สามารถแข่งขันกับแบงก์แอสชัวรันส์ได้